Informatīvais ziņojums “Par Viedās administrācijas un reģionālās attīstības ministrijas uzdevumu atzīšanu par aktualitāti zaudējušiem”

Ministru prezidents Andris Kulbergs 2026. gada 11. jūnijā izdeva rezolūciju Nr. 2026-1.1.1./32-32 ar uzdevumu visām ministrijām izvērtēt un aktualizēt savā kompetencē esošos kontroles uzdevumus un par aktualitāti zaudējušiem kontroles uzdevumiem sagatavot attiecīgus tiesību aktu projektus un iesniegt tos izskatīšanai Ministru kabinetā. Viedās administrācijas un reģionālās attīstības ministrija (turpmāk – VARAM) pildot Ministru prezidenta rezolūciju ir izvērtējusi savus kontroles uzdevumus un secinājusi, ka vairāki kontroles uzdevumi ir zaudējuši aktualitāti, tāpēc to kontrole ir jāizbeidz. 
1. Ministru kabineta 2023. gada 24. oktobra sēdes protokollēmuma Nr. 53 52. § “Par Ministru kabineta un Latvijas Pašvaldību savienības vienošanās un domstarpību protokolu par 2024. gada budžetu un budžeta ietvaru 2024. -2026. gadam” 8. punktā dotais uzdevums
Ministru kabineta 2023. gada 24. oktobra sēdes protokollēmuma Nr. 53 52. § “Par Ministru kabineta un Latvijas Pašvaldību savienības vienošanās un domstarpību protokolu par 2024. gada budžetu un budžeta ietvaru 2024. -2026. gadam” 8. punktā Vides aizsardzības un reģionālās attīstības ministrijai[footnoteRef:1] sadarbībā ar Izglītības un zinātnes ministriju (turpmāk – IZM) un Satiksmes ministriju (turpmāk – SM) līdz 2024. gada 1. jūnijam izstrādāt un iesniegt izskatīšanai Ministru kabinetā informatīvo ziņojumu par pašvaldībām ar 2025. gadu nepieciešamajām investīcijām ilgtspējīgas izglītības ekosistēmas projektiem.  [1:  Atbilstoši Ministru kabineta 2024. gada 7. jūnija rīkojuma Nr. 446 “Par Vides aizsardzības un reģionālās attīstības ministrijas un Klimata un enerģētikas ministrijas reorganizāciju” 3. punktam, no 2024. gada 1. jūlija Vides aizsardzības un reģionālās attīstības ministrijas nosaukums ir Viedās administrācijas un reģionālās attīstības ministrija un tā ir vadošā valsts pārvaldes iestāde dabas aizsardzības jomā.] 

Uzdevuma izpildei VARAM ir apkopojusi un apzinājusi informāciju par pašvaldībām nepieciešamajām investīcijām ilgtspējīgas izglītības ekosistēmas projektiem. Apkopotā informācija par nepieciešamajām investīcijām izglītības jomā tika nodota IZM, kas to izmantoja plānojot atbalstu savā pārziņā esošā atbalsta pasākuma ERAF 4.2.1.5. ieviešanā, savukārt informācija par aktuālajām vajadzībām valsts ceļu posmu atjaunošanā tika nodota SM turpmākai nozares politikas plānošanai.
Eiropas Savienības (turpmāk – ES) fondu un Atveseļošanas fonda investīciju pieejamais atbalsts un aizdevumu finansējums šobrīd ir galvenie finansējuma avoti, lai daļēji īstenotu investīciju projektus, kas uzlabotu izglītības sistēmas infrastruktūru. VARAM apkopotā informācija par nepieciešamajām investīcijām ilgtspējīgas izglītības sistēmas projektiem tiek izmantota, izstrādājot normatīvos aktus par ES fondu atbalsta pasākumiem, piemēram, IZM pārziņā esošā ERAF 4.2.1.5. pasākuma (2. kārta un 3.kārta) “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai pamata un vidējās izglītības pakāpē”[footnoteRef:2], tādejādi nodrošinot, ka tiek īstenota daļa no apkopotajiem pašvaldību investīciju projektiem. Pasākuma nosacījumi ir saskaņoti ar Latvijas Pašvaldību savienību un Reģionālo attīstības centru un novadu apvienību. [2:  2. kārtas īstenošanas nosacījumi: 28.01.2025. MK noteikumi Nr. 72; 3. kārtas īstenošanas nosacījumi: 16.12.2025. MK noteikumi Nr. 783.] 

Vienlaikus būtu turpināmas diskusijas par iespējām piesaistīt papildus finanšu līdzekļus izglītības infrastruktūras pilnveidei. Papildu finanšu līdzekļu piesaistē būtu meklējami tādi risinājumi, kas nerada negatīvu ietekmi uz vispārējās valdības budžeta bilanci, ievērojot, ka 2024. gada 30. aprīlī ir stājušies spēkā ES Stabilitātes un izaugsmes pakta nosacījumi (jaunie ES fiskālie noteikumi), saskaņā ar kuriem 2025. gada 21. janvārī ir apstiprināts Latvijas Fiskāli strukturālais plāns 2025. – 2028. gadam, kurā noteikta saistoša izdevumu pieauguma trajektorija, kas līdz ar Fiskālās disciplīnas likuma nosacījumiem ir jāņem vērā turpmāko gadu valsts budžeta likumprojektu sagatavošanas procesā. 2026.-2028.gadam izdevumi ir apstiprināti ar likumu “Par valsts budžetu 2026. gadam un budžeta ietvaru 2026., 2027. un 2028. gadam”, un, ievērojot Ministru kabineta 2026.gada 14.aprīļa sēdē izskatītajā informatīvajā ziņojumā "Latvijas Fiskāli strukturālā plāna 2025.-2028. gadam 2026. gada Progresa ziņojums" (prot. Nr. 20 30. §) sniegto informāciju, valsts budžeta finansiālās iespējas īstenot papildu pasākumus ir ierobežotas, turklāt jāņem vērā Likuma par budžeta un finanšu vadību 2.pantā noteiktais uzdevums veikt ikgadēju izdevumu samazinājumu.
2. Ministru kabineta 2023. gada 21. novembra sēdes protokollēmuma Nr. 58 66. § “Informatīvais ziņojums “Kompleksi risinājumi augstvērtīgai izglītības nodrošināšanai vispārējā pamata un vidējā izglītībā”” 7. punktā dotais uzdevums
Ministru kabineta 2023. gada 21. novembra sēdes protokollēmuma Nr. 58 66. § “Informatīvais ziņojums “Kompleksi risinājumi augstvērtīgai izglītības nodrošināšanai vispārējā pamata un vidējā izglītībā”” 7. punktā uzdots Vides aizsardzības un reģionālās attīstības ministrijai līdz 2024. gada 31. martam sadarbībā ar Finanšu ministriju un IZM izstrādāt konceptu atsevišķai finanšu programmai, lai atbalstītu pie ES ārējās robežas esošās pašvaldības, kurās politiski drošības apsvērumu dēļ tiek nolemts saglabāt izglītības iestādi, neskatoties uz to, ka konkrētajā izglītības iestādē izglītojamo skaits neatbilst valstī noteiktajiem kvantitatīvajiem kritērijiem ar mērķi nodrošināt finansējumu kvalitatīvas izglītības īstenošanai, kā arī pievēršot pastiprinātu uzmanību izglītības iestādē esošo izglītojamo un personāla drošības nodrošināšanai, ņemot vērā potenciālo apdraudējumu. 
Jautājums par atbalstu pie ES ārējās robežas esošajām pašvaldībām ir risināts normatīvā regulējuma ietvaros – 2026. gada 14. aprīlī pieņemti Ministru kabineta noteikumi Nr. 205 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”, kuros cita starpā paredzēti zemāki izglītojamo skaita kritēriji pierobežas izglītības iestādēm, tādējādi nodrošinot priekšnoteikumus kvalitatīvas izglītības pieejamības saglabāšanai pierobežā.
ERAF 4.2.1.5.pasākuma 3.kārtas atbalsts mērķtiecīgi paredzēts Austrumu pierobežas pašvaldībām, lai nodrošinātu skolu ekosistēmas attīstību pierobežā, tai skaitā pievēršot uzmanību izglītības iestādē esošo izglītojamo un personāla drošības nodrošināšanai, ņemot vērā potenciālo apdraudējumu.
Savukārt kvantitatīvos rādītājus un prasības, ka pieļaujamās izglītojamo skaita svārstības no noteiktā kvantitatīvā rādītāja klašu grupā nosaka atkarībā no pašvaldību, valsts augstskolu un privāto izglītības iestāžu atrašanās vietas, izglītības apguves formas, mācību procesa organizācijas vai citiem apstākļiem , t.sk. samazinātas prasības attiecībā uz pierobežas pašvaldībām, ir noteiktas Ministru kabineta 2026. gada 14. aprīļa noteikumu Nr. 204 “Kritēriji un kārtība, kādā valsts piedalās pedagogu darba samaksas finansēšanā vispārējās pamatizglītības un vispārējās vidējās izglītības pakāpē” II. sadaļā “Izglītības pieejamības nodrošināšanas kritēriji, kvantitatīvie rādītāji un klašu grupu sadalījums”. Vienlaikus detalizētāka informācija par kvantitatīvo kritēriju piemērošanu ir izklāstīta šo noteikumu anotācijas 1.3. un 2.3. apakšpunktā. 
3. Ministru kabineta 2024. gada 4. jūnija sēdes protokollēmuma Nr. 23 58. § “Rīkojuma projekts “Par Vides aizsardzības un reģionālās attīstības ministrijas un Klimata un enerģētikas ministrijas reorganizāciju”” 4. punktā dotais uzdevums
Ministru kabineta 2024. gada 4. jūnija sēdes protokollēmuma Nr. 23 58. § “Rīkojuma projekts “Par Vides aizsardzības un reģionālās attīstības ministrijas un Klimata un enerģētikas ministrijas reorganizāciju”” 4. punktā uzdots Vides aizsardzības un reģionālās attīstības ministrijai izstrādāt grozījumus Latvijas vides aizsardzības fonda likumā, kuros noteikt Latvijas vides aizsardzības fonda (turpmāk – LVAF) līdzekļu turētāju un to, ka LVAF ir viena padome un to rotācijas kārtībā vada viedās administrācijas un reģionālās attīstības ministrs un klimata un enerģētikas ministrs vai viņu pilnvaroti pārstāvji, un noteiktā kārtībā iesniegt izskatīšanai Ministru kabinetā.
LVAF padome (kā LVAF lēmējinstitūcija, kas pieņem lēmumus LVAF darbības plānošanas un finanšu izlietošanas jautājumos un kurā saskaņā ar Ministru kabineta 2006.gada 31.janvāra rīkojuma Nr. 101 “Latvijas vides aizsardzības fonda nolikums” 7. punktu un viedās administrācijas un reģionālās attīstības ministra 2025. gada 20. jūnija rīkojumu Nr. 1-2/69 “Par Latvijas vides aizsardzības fonda padomes personālsastāva apstiprināšanu” ir iekļauti pārstāvji gan no VARAM un Klimata un enerģētikas ministrijas (turpmāk – KEM), gan Latvijas Pašvaldību savienības, Zemkopības ministrijas, Latvijas Universitātes un Vides konsultatīvās padomes) ir noteikusi kārtību, kā LVAF finansējums sadalāms starp VARAM un KEM pasākumiem. Kā arī VARAM un KEM šobrīd veiksmīgi administrē savas jomas LVAF finansējuma izlietošanu un nodrošina LVAF padomes lēmumu īstenošanu. Ņemot vērā iepriekš minēto, nav nepieciešams veikt grozījumus Latvijas vides aizsardzības fonda likumā, jo ar esošo normatīvo regulējumu pietiek, lai nodrošinātu LVAF darbību.
4. Ministru kabineta 2024. gada 20. augusta sēdes protokollēmuma Nr. 32 61. § “Informatīvais ziņojums “Par valsts pamatbudžeta un valsts speciālā budžeta bāzi un izdevumu pārskatīšanas rezultātiem 2025., 2026., 2027. un 2028. gadam”” 92.1. apakšpunktā dotais uzdevums
Ministru kabineta 2024. gada 20. augusta sēdes protokollēmuma Nr. 32 61. § “Informatīvais ziņojums “Par valsts pamatbudžeta un valsts speciālā budžeta bāzi un izdevumu pārskatīšanas rezultātiem 2025., 2026., 2027. un 2028. gadam”” 92.1. apakšpunktā uzdots VARAM un Valsts reģionālās attīstības aģentūrai[footnoteRef:3] sadarbībā ar Finanšu ministriju un Iepirkumu uzraudzības biroju veikt izvērtējumu un izstrādāt priekšlikumus publisko iepirkumu centralizācijas īstenošanas modeļa pārskatīšanai, tostarp vērtējot esošo Ministru kabineta noteikto centralizēti iepērkamo preču un pakalpojumu grupu un tām piesaistīto centralizēto iepirkumu institūciju efektivitāti un analizējot citu valstu pieredzi centralizēto iepirkumu finansēšanas modeļa izvēlē, lai nodrošinātu, ka praksē centralizēti tiek veikti tie iepirkumi, kas pasūtītājiem sniegs iespējami lielāko administratīvo un finanšu resursu ietaupījumu. [3:  Atbilstoši ministru kabineta 2024. gada 20. augusta rīkojuma Nr. 689 “Par Valsts reģionālās attīstības aģentūras reorganizāciju” 1. un 2. punktam, ar 2024. gada 1. septembri Valsts reģionālās attīstības aģentūras nosaukums ir Valsts digitālās attīstības aģentūra un tā ir Valsts reģionālās attīstības aģentūras pārvaldes uzdevumu, tiesību, saistību, mantas, personāla resursu, lietvedības un arhīva pārņēmēja.] 

Publisko iepirkumu centralizācijas jautājums skatīts informatīvajā ziņojumā “Par darba grupas publiskā iepirkuma efektivitātes palielināšanai rezultātu un priekšlikumiem tālākai publisko iepirkumu sistēmas attīstībai”, kas izskatīts 2025. gada 26. augusta Ministru kabineta sēdē (prot. Nr. 33 52. §). Saskaņā Ministru kabineta 2025. gada 26. augusta sēdes protokollēmuma Nr. 33 52. § 8.6. punktu nolemts konceptuāli atbalstīt Elektronisko iepirkumu sistēmas (turpmāk – EIS) uzturēšanas un attīstīšanas funkciju un ar to saistīto amata vietu nodošanu Iepirkumu uzraudzības birojam ar 2026. gada 1. janvāri. Valsts digitālās attīstības aģentūrai uzdots sagatavot un līdz 2025. gada 31. decembrim noteiktā kārtībā iesniegt izskatīšanai Ministru kabinetā izvērtējumu par EIS esošajos e-pasūtījumos (e-katalogos) pieejamo preču un pakalpojumu kvalitāti un nepieciešamību.
Pamatojoties uz 2025. gada 29. maija Ministru kabineta rīkojuma Nr. 308 “Par kopējām valsts pārvaldē auditējamām prioritātēm 2025. un 2026. gadam” 3.3. apakšpunktu, lai veicinātu elektronisko iepirkumu sistēmas centralizāciju, nodrošinot pēc iespējas ekonomiskāku, kvalitatīvāku un ātrāku valsts un pašvaldību iestāžu ikdienas preču un pakalpojumu iegādes procesu un iekšējā audita starpresoru sadarbību, VARAM iekšējā audita struktūrvienībai, veidojot starpresoru iekšējo auditoru komandu, tika uzdots veikt EIS e-pasūtījumu apakšsistēmas darbības iekšējo auditu. Saskaņā ar iepriekš minēto tika veikts valsts pārvaldē auditējamās prioritātes sistēmas audits “Elektronisko iepirkumu sistēmas e-pasūtījumu apakšsistēmas darbība”. Ņemot vērā auditoru veikto izvērtējumu un norādītos secinājumus, VARAM (Valsts digitālās attīstības aģentūra) iesniedza iebildumus par tiesību aktu projektu “Grozījumi Ministru kabineta 2022. gada 20. decembra noteikumos Nr. 816 "Publisko elektronisko iepirkumu noteikumi" (25-TA-2451) (turpmāk – PEIN grozījumi), lūdzot precizēt PEIN 1.pielikumu ar jaunām centralizēti iepērkamo preču un pakalpojumu grupām. Šobrīd attiecīgi precizētie PEIN grozījumi ir stājušies spēkā un turpinās darbs pie audita ieteikumu ieviešanas.
Līdz ar to izvērtējums par publisko iepirkumu centralizāciju jau ir veikts starpinstitūciju audita ietvaros un audita ieteikumi iestrādāti PEIN grozījumos, kuri akceptēti Ministru kabinetā 2026.gada 26.maijā (MK noteikumi Nr.294). 
Pēc normatīvā regulējuma spēkā stāšanās papildu izvērtējuma veikšana nav pamatota, jo rada lieku administratīvo slogu un nav saderīga ar labas pārvaldības un birokrātijas mazināšanas principu.
5. Ministru kabineta 2024. gada 15. oktobra sēdes protokollēmuma Nr. 44 38. § “Informatīvais ziņojums “Par priekšlikumiem kompensāciju nodrošināšanai par saimnieciskās darbības ierobežojumiem aizsargājamās teritorijās un iespējamajiem finanšu avotiem kompensāciju segšanai”” 2., 4., 5. un 8. punktā dotie uzdevumi
Ministru kabineta 2024. gada 15. oktobra sēdes protokollēmuma Nr. 44 38. § “Informatīvais ziņojums “Par priekšlikumiem kompensāciju nodrošināšanai par saimnieciskās darbības ierobežojumiem aizsargājamās teritorijās un iespējamajiem finanšu avotiem kompensāciju segšanai”” 2. punktā uzdots VARAM līdz 2025. gada 1. septembrim sagatavot un noteiktā kārtībā iesniegt izskatīšanai Ministru kabinetā grozījumus likumā “Par kompensāciju par saimnieciskās darbības ierobežojumiem aizsargājamās teritorijās”, kuros noteikt jaunus kompensāciju veidus un precizētās likmes saskaņā ar informatīvajā ziņojumā noteiktajiem nosacījumiem, ņemot vērā Ministru kabineta 2024. gada 19. septembra sēdes protokollēmumā Nr. 38 2. § noteikto.
Uzdevums zaudējis aktualitāti, jo likumprojekts “Grozījumi likumā “Par kompensāciju par saimnieciskās darbības ierobežojumiem aizsargājamās teritorijās”” (Nr. 1244/Lp14) 2026. gada 4. jūnija Saeimas sēdē pieņemts 1. lasījumā. Priekšlikumi 2. lasījumam iesniedzami līdz 2026. gada 28. augustam.
Ministru kabineta 2024. gada 15. oktobra sēdes protokollēmuma Nr. 44 38. § “Informatīvais ziņojums “Par priekšlikumiem kompensāciju nodrošināšanai par saimnieciskās darbības ierobežojumiem aizsargājamās teritorijās un iespējamajiem finanšu avotiem kompensāciju segšanai”” 4. punktā uzdots VARAM sadarbībā ar Finanšu ministriju un Zemkopības ministriju līdz 2025. gada 1. septembrim izstrādāt zemes maiņas mehānismu, tai skaitā kritērijus zemes maiņas piemērošanai (kādos gadījumos, iesaistītās institūcijas un citi nosacījumi), un iesniegt izskatīšanai Ministru kabinetā attiecīgu normatīvā akta projektu (projektus).
Uzdevums zaudējis aktualitāti, jo likumprojekts “Grozījumi likumā “Par kompensāciju par saimnieciskās darbības ierobežojumiem aizsargājamās teritorijās”” (Nr. 1244/Lp14) 2026. gada 4. jūnija Saeimas sēdē pieņemts 1. lasījumā. Priekšlikumi 2. lasījumam iesniedzami līdz 2026. gada 28. augustam. Ar šo likumprojektu tiek paredzēts deleģējums Ministru kabinetam izdot jaunus Ministru kabineta noteikumus par zemes maiņas iesnieguma pieņemšanas un izskatīšanas kārtību, kā arī noteikt kritērijus zemesgabala atbilstībai zemes maiņai, nosakot arī Ministru kabineta noteikumu izdošanas termiņu.
Ministru kabineta 2024. gada 15. oktobra sēdes protokollēmuma Nr. 44 38. § “Informatīvais ziņojums “Par priekšlikumiem kompensāciju nodrošināšanai par saimnieciskās darbības ierobežojumiem aizsargājamās teritorijās un iespējamajiem finanšu avotiem kompensāciju segšanai”” 5. punktā uzdots VARAM sadarbībā ar Zemkopības ministriju izstrādāt mežaudzes vērtības kompensācijas vienreizēja maksājuma veidā aprēķināšanas metodiku un izmaksāšanas algoritmu.
Saskaņā ar Ministru kabineta 2024. gada 15. oktobra sēdē izskatītā informatīvā ziņojuma “Par priekšlikumiem kompensāciju nodrošināšanai par saimnieciskās darbības ierobežojumiem aizsargājamās teritorijās un iespējamajiem finanšu avotiem kompensāciju segšanai” (prot. Nr. 44 38. §) datiem, no privātīpašumā esošās platības īpaši aizsargājamās dabas teritorijās 38 tūkstoši ha mežaudzes ir sasniegušas galvenās cirtes vecumu un šo audžu tīrā tagadnes vērtība ir 491 miljoni euro. Ņemot vērā likuma “Par valsts budžetu 2026. gadam un budžeta ietvaru 2026., 2027. un 2028. gadam” 1., 12., 13. pantā u.c. noteikto un Ministru kabineta 2025. gada 14. oktobra sēdes protokollēmuma Nr. 43 36. § 6.2. apakšpunktu, kas ne tikai ierobežo jaunu pasākumu (ārpus 3 definētajām prioritātēm) finansēšanu, bet pat paredz jau esošo izdevumu samazināšanu, uzdevuma izpilde (kā fiskāli neitrāls risinājums) nav iespējama.
Vienreizējais maksājums par mežaudzes vērtību kā kompensācijas veids nav noteikts ne spēkā esošajā likumā “Par kompensāciju par saimnieciskās darbības ierobežojumiem aizsargājamās teritorijās”, ne Saeimā virzītajā likumprojektā “Grozījumi likumā “Par kompensāciju par saimnieciskās darbības ierobežojumiem aizsargājamās teritorijās”. Likumprojektā kā jauns kompensāciju veids tiek virzīts zemes maiņa. Ņemot vērā, ka likumā “Par kompensāciju par saimnieciskās darbības ierobežojumiem aizsargājamās teritorijās” nav noteikts un likumprojektā “Grozījumi likumā “Par kompensāciju par saimnieciskās darbības ierobežojumiem aizsargājamās teritorijās” nav paredzēts noteikt deleģējumu jaunam kompensāciju veidam - vienreizējs maksājums, kā arī valsts budžeta ietvaru turpmākajiem gadiem, nav lietderīgi izstrādāt metodiku tādam kompensāciju veidam, kurš tuvākajā laikā netiks ieviests.
Ministru kabineta 2024. gada 15. oktobra sēdes protokollēmuma Nr. 44 38. § “Informatīvais ziņojums “Par priekšlikumiem kompensāciju nodrošināšanai par saimnieciskās darbības ierobežojumiem aizsargājamās teritorijās un iespējamajiem finanšu avotiem kompensāciju segšanai”” 8. punktā uzdots VARAM sadarbībā ar Zemkopības ministriju un Finanšu ministriju izvērtēt nepieciešamību izstrādāt kompensācijas tirgus mehānismu par bioloģiskās daudzveidības kredītu sistēmu.
Ministrija, atbilstoši protokollēmumā noteiktajam, ir izvērtējusi nepieciešamību izstrādāt priekšlikumus kompensācijas tirgus mehānismiem par bioloģiskās daudzveidības kredītu sistēmu. Izvērtējuma sagatavošanai un priekšlikumu izstrādei tika veikts iepirkums, kura ietvaros sagatavots ziņojums “Bioloģiskās daudzveidības kredītu sistēmas izstrāde Latvijā: mehānismi, scenāriji un ieviešanas priekšnosacījumi”[footnoteRef:4]. Ziņojumā apkopota starptautiskā pieredze un analizētas iespējas ieviest bioloģiskās daudzveidības kredītu sistēmu Latvijā. Ņemot vērā minēto, dotais uzdevums ir izpildīts un atzīstams par aktualitāti zaudējušu. [4:  https://www.varam.gov.lv/lv/jaunums/sagatavots-zinojums-par-biologiskas-daudzveidibas-kreditu-sistemas-izstradi] 

